**Գրիգոր Արայի Մինասյան** (դեկտեմբերի 23, 1983(1983-12-23)), հայ քաղաքական գործիչ, իրավաբան, Հայաստանի Հանրապետության արդարադատության նախարար։ Մինչ այդ՝ 2022 հունվար-դեկտեմբեր ամիսներին, նա զբաղեցնում էր ՀՀ արդարադատության նախարարի տեղակալի պաշտոնը։ 2012-2022 թվականներին եղել է «AM» իրավաբանական ընկերության կառավարիչ բաժնետերը։ 2014-2022 թվականներին հանդիսացել է Եվրոպական հանրային իրավունքի կազմակերպության (EPLO) մասնաճյուղի տնօրենը Երևանում։

Կրթություն
----------

1990-2000 թվականներին Մինասյանը սովորել է Երևանի Ալեքսանդր Պուշկինի անվան թիվ 8 դպրոցում։ 2000-2005 թվականներին սովորել է Հայ-ռուսական (Սլավոնական) համալսարանի իրավագիտության ֆակուլտետում և գերազանցությամբ ավարտել, իսկ 2005-2008 թվականներին սովորել է ՀՀ պետական կառավարման ակադեմիայում։

2008 թվականին Մինասյանը պաշտպանել է գիտական թեզը և ստացել իրավաբանական գիտությունների թեկնածուի գիտական աստիճան։

Աշխատանքային գործունեություն
----------------------------

2003-2004 թվականներին Մինասյանը որպես իրավաբան աշխատել է մասնավոր ընկերությունում։

2004 թվականից մինչև 2009 թվականն աշխատել է «Հայաստանի Հանրապետության ԱՆ իրավաբանական ինստիտուտ» պետական ոչ առևտրային կազմակերպությունում՝ զբաղեցնելով տնօրենի իրավական հարցերով օգնականի, այնուհետև՝ իրավաբանական գծով տնօրենի տեղակալի պաշտոնները։

2008 թվականից մինչև 2020 թվականը եղել է «Արդարություն» ակադեմիական ամսագրի գլխավոր խմբագիր։

2009-2010 թվականներին Մինասյանը աշխատել է որպես ՀՀ արդարադատության նախարարության աշխատակազմին առընթեր Մարդու իրավունքների եվրոպական դատարանի հետ կապերի վարչության պետ։ Միաժամանակ աշխատել է «Հայաստանի Հանրապետության ԱՆ իրավաբանական ինստիտուտ» պետական ոչ առևտրային կազմակերպության իրավաբանական քոլեջում որպես դասախոս և մինչև 2011 թվականը ղեկավարել է իրավագիտության ամբիոնը։

2011-2012 թվականներին զբաղեցրել է փորձագետ-իրավաբանական խորհրդատուի պաշտոնը, այնուհետև վերանշանակվել է «Հայաստանի Հանրապետության արդարադատության նախարարության իրավաբանական ինստիտուտ» պետական ոչ առևտրային կազմակերպությունում տնօրենի իրավախորհրդատուի պաշտոնում։

2011-2022 թվականներին Մինասյանը Հայաստանի Հանրապետության պաշտոնական ներկայացուցիչն էր Աթենքում գտնվող Եվրոպական հանրային իրավունքի կազմակերպությունում (EPLO)։

2012 թվականին եղել է ՀՀ Մարդու իրավունքների պաշտպանի գրասենյակի իրավական վերլուծության վարչության պետը։

2012 թվականից Մինասյանը Հայաստանի Հանրապետության փաստաբանների պալատի անդամ է։

2013 և 2018 թվականներին Մինասյանը ՀՀԿ համամասնական ցուցակով ընտրվել է Երևանի ավագանու անդամ։

2012-2022 թվականներին եղել է «Էյ Էմ իրավաբանական ընկերություն» ՍՊԸ տնօրենը։

2014-2022 թվականներին հանդիսացել է Հանրային իրավունքի եվրոպական կազմակերպության (EPLO) երևանյան մասնաճյուղի տնօրենը։

2022 թվականի հունվար-դեկտեմբեր ամիսներին հանդիսացել է ՀՀ արդարադատության նախարարի տեղակալ։

2022 թվականի դեկտեմբերի 26-ին նշանակվել է ՀՀ արդարադատության նախարար։

Ընտանիք
-------

Մինասյանը պրոֆեսոր Արա Մինասյանի որդին է, Երևանի նախկին քաղաքապետ Գրիգոր Հասրաթյանի թոռը, ՀՀ արտակարգ և լիազոր դեսպան Միքայել Մինասյանի եղբայրը։

Գրիգոր Մինասյանն ամուսնացած է, ունի երեք դուստր։

Ծանոթագրություններ
------------------

1. ↑  «Գրիգոր Մինասյանը նշանակվեց արդարադատության նախարար». *«Ազատ Եվրոպա/Ազատություն» ռադիոկայան*. Վերցված է 2022 թ․ դեկտեմբերի 27-ին.
2. ↑  «Grigor Minasyan - Graphic Chart of the Structure - Ministry». *www.moj.am*. Վերցված է 2022 թ․ հունվարի 18-ին.
3. ↑  «AM Law Firm». *www.am.am*. Վերցված է 2022 թ․ հունվարի 18-ին.
4. ↑  «EUROPEAN PUBLIC LAW ORGANISATION - International Organizations». *www.mfa.am*. Վերցված է 2022 թ․ հունվարի 18-ին.
5. ↑  «EPLO | EUROPEAN PUBLIC LAW ORGANIZATION». *www1.eplo.int*. Վերցված է 2022 թ․ հունվարի 18-ին.
6. ↑  *Հարցազրույց Գրիգոր Մինասյանի հետ* (անգլերեն), Վերցված է 2022-01-18-ին
7. ↑  «Council of the Elders». *www.yerevan.am*. Վերցված է 2022 թ․ հունվարի 18-ին.
8. ↑  *Առանց թեմայի. Գրիգոր Մինասյան* (անգլերեն), Վերցված է 2022-01-18-ին